આણંદ | ઉમરેઠમાં બીજા દિવસે એટલે કે શુક્રવારની રાત્રે પણ તસ્કરોએ ઉમરેઠ ઓડ બજારમાં મફતલાલ ફેમિલી શોરૂમની પાછળ આવેલી દેવશેરીના વતની મુકુંદભાઈ જયંતીભાઈ પંચાલ હાલ વિધાનગર ખાતે રહે છે. તેઓના ઘરે ત્રાટકેલા તસ્કરોએ બંધ મકાનના મુખ્ય દરવાજાના તાળા નકુચા સાથે તોડી નાંખી અંદર પ્રવેશ કરી તિજોરીમાંથી સામાન વેરણ છેરણ કરી નાંખી ટીવી, કોમ્પ્યુટર,ચાંદીના સિક્કા,કપડા મળી રૂ.૪૦ હજારની મત્તા ચોરી કરી ગયાની ફરિયાદ ઉમરેઠ પોલીસમાં નોંધાઈ છે. ચોરીના અન્ય બનાવમાં આણંદ તાલુકાના બેડવા ગામે કોઈ ચોર શખ્સો કેવીકે સેન્ટરના મકાનની પાછળના ભાગે આવેલ જાળીની છત પર છૂટું મૂકેલુ હિટાચી એસીનુ કોમ્પ્રેશર (આઉટડોર) કિંમત રૂ.૧૦ હજારની ચોરી કરી લઇ ગયા હતા. આ બનાવ અંગે ખંભોળજ પોલીસે બેડવા ગામે ગાયત્રી મંદિર પાછળ રહેતા દિનેશભાઈ રામાભાઈ રાવળની ફરિયાદ લઇ ચોરીનો ગુનો દાખલ કરી આગળની કાર્યવાહી હાથ ધરી છે. ચોરીના વધુ એક બનાવમાં ઉમરેઠ તાલુકાના એમજીવીસીએલ ગ્રામ્ય પેટા વિભાગીય કચેરીના કાર્યક્ષેત્રમાં લીંગડા ફીડરના ૧૧ કેવી લાઇનના થાંભલા નંબર ૩૦૪થી ૩૫૩ સુધી ૩૩ ગાળાના ૪.૩૦૨ કિમી ૫૫ સ્ક્વેર એમ.એમ.એલ્યુમિનિયમ એલોય વાયર કિંમત રૂ.૫૮,૫૯૩ની મત્તા કોઈ ચોર શખસો ચોરી કરી લઇ ગયા હતા. જે અંગે ઉમરેઠ પોલીસે ફરિયાદ લઇ ચોરીનો ગુનો દાખલ કરી તપાસ હાથ ધરી છે.